Nes páxines de Conceyu Bable, xunto a les creaciones d'unos pocos nomes mozos, siguía publicándose obra (y en versu) d'escritores de posguerra. Tampoco nun aparecieron de sutaque miles de llectores adeveciendo esa nueva lliteratura. Nin muncho menos. Conceyu Bable consiguió despertar la conciencia asturianista, crear un texíu social mui sonce que soportara esta reivindicación (con meyores llogros nos aspectos  culturales que nos políticos) y facer sentir la necesidá de renovar la llingua y la lliteratura (y la música). Pero nel so avance dexó p'atrás a los «bablistes» tradicionales (la mayor parte de los escritores de posguerra y de los sos simpatizantes) y, lo que ye más importante, al públicu receptor de los sos mensaxes, que namás en mui contaos casos llegó a identificase con estes novedaes lliteraries. Hubo que crear, polo tanto, una nueva lliteratura nel más ampliu sentíu de la palabra: dende'l nuevu  escritor al nuevu llector pasando per unos nuevos calces de difusión.